
I. POLITICA EXTERNĂ ŞI DE SECURITATE - ELEMENT ESENŢIAL AL CONSTRUCŢIEI EUROPENE

 

1. Scurt istoric al preocupării Comunităţii europene pentru domeniul politicii internaţionale

Construcţia europeană s-a concentrat, la începuturile ei, mai ales asupra domeniilor economice, asupra creării unei pieţe comune, deşi au existat preocupări şi pentru cooperarea în domeniul politicii internaţionale.

Încă din 1950, "Planul Pléven" viza crearea unei armate europene integrate sub un comandament comun. El a fost negociat timp de doi ani şi a dus la instituirea Comunităţii europene a apărării (CED). Această iniţiativă a avut drept corolar un proiect politic care urmărea crearea unei structuri federale sau confederale, prezentat în 1953, dar care n-a fost realizat datorită disputelor pe care le-a declanşat.

În anii '60 s-au desfăşurat negocieri dificile referitoare la "Planul Fouchet", prezentat de Franţa, care prevedea cooperarea în domeniul politicii externe şi de apărare europeană. Acest proiect a eşuat în 1963, din motive determinate de situaţia internaţională a acelei perioade.

La summit-ul de la Luxemburg, din 1970, a fost prezentat un plan politic, un raport, numit "Raportul Davignon" care a stat la baza cooperării politice europene (CPE), instituţionalizate prin Actul Unic European, în 1987. Conform acestui plan, era posibilă consultarea între statele membre pe probleme de politică externă, ceea ce a dus la o mai bună coordonare a acţiunilor în acest domeniu.

Invazia Uniunii Sovietice din Afganistan, revoluţia islamică din Iran au pus în evidenţă dificultăţile afirmării rolului comunităţii europene pe scena internaţională. În perioada imediat următoare, statele membre au fost obligate să consulte, în prealabil, Comisia pe probleme de politică externă înfiinţată în 1982, iar "iniţiativa Genscher-Colombo" a dus la elaborarea Declaraţiei de la Stuttgart.

În 1985, "Raportul Dooge" conţinea numeroase propuneri legate de politica externă, securitate şi domeniul armamentului, iar în aceeaşi perioadă s-a propus crearea unui secretariat permanent pentru aceste probleme.

În Actul Unic European această cooperare interguvernamentală s-a formalizat şi la Maastricht, pentru prima dată, statele membre au înscris în tratat obiectivul politicii externe comune. La 1 noiembrie 1993, Tratatul a intrat în vigoare şi astfel s-a putut face auzită vocea Europei pe scena internaţională, s-au exprimat poziţii proprii asupra unor conflicte şi subiecte internaţionale, conform principiilor şi valorilor comune europene.

Tratatul de la Amsterdam, intrat în vigoare în mai 1999, a revizuit şi completat dispoziţiile legate de politica externă şi de securitate comună. Cu acest prilej, a fost numit, pentru o perioadă de 5 ani, Înaltul Reprezentant pentru Politică Externă şi de Securitate Comună, care a sporit eficacitatea şi vizibilitatea politicii externe europene. Tratatul definea şi politica de securitate comună, care includea ansamblul problemelor referitoare la securitate, ca şi politica de apărare comună (PESD), parte a politicii externe şi de securitate (PESC).

Tratatul de la Amsterdam introducea conceptul de "politică externă şi de securitate comună" şi a fost creat un pilon interguvernamental distinct (PESC) în edificiul comunitar. El exprima voinţa Uniunii Europene de a-şi afirma identitatea pe scena internaţională. S-a răspuns, astfel, nevoii de a face faţă numeroaselor provocări apărute pe plan internaţional care impuneau noi mijloace de acţiune în domeniul relaţiilor internaţionale: elaborarea unor strategii comune, a unor acţiuni şi poziţii comune în diferite probleme internaţionale.

2. Cadrul instituţional şi noile instrumente de promovare a unei politici externe active

Consiliul European de la Köln, din iunie 1999, a abordat în mod special misiunile de gestionare a crizelor, numite "misiunile Petersberg" (de la reuniunea UEO desfăşurată în 1992, la Petersberg, care a analizat aceste tipuri de misiuni). Misiunile umanitare, de menţinere a păcii şi acţiunea directă a forţelor de gestionare a crizelor aveau drept scop constituirea unei capacităţi de acţiune autonome, susţinute de forţe militare capabile a face faţă diverselor crize internaţionale. Consiliul European de la Helsinki, din decembrie 1999, a abordat în termeni militari capacităţile de apărare europene capabile a desfăşura autonom "misiunile Petersberg".

Consiliul de la Nisa, din decembrie 2000, a decis crearea unor noi structuri politice şi militare permanente care să asigure controlul politic şi coordonarea strategică a crizelor. Uniunea Europeană a definit şi aranjamentele care vor permite şi participarea altor ţări (în afara celor membre NATO) la acţiuni de gestionare a crizelor. Relaţiile dintre Uniunea Europeană şi NATO au fost menţinute în cadrul stabilit şi au fost lansate operaţii folosind capacităţi NATO (capacităţile de planificare, de comandă). Conform articolelor 13, 14 şi 15 din Tratatul Uniunii Europene, instituţiile europene au declanşat, mai ales din anul 2000, activităţi importante pentru punerea în aplicare a unei politici europene comune în domeniul politicii externe, de securitate şi apărare, prin elaborarea şi realizarea unor poziţii, strategii şi acţiuni comune în aceste domenii. În perioada imediat următoare, Uniunea Europeană a susţinut eforturile de pace în diferite zone ale lumii, exprimându-şi poziţiile şi punctele de vedere prin numeroase declaraţii şi demersuri publice, alături de alte guverne şi organizaţii internaţionale.

În acest context, au fost create numeroase organisme politice şi militare interimare, până la crearea celor permanente (comitetul politic şi de securitate, un organism militar interimar, un comitet pentru gestionarea civilă a crizelor etc.).

Consiliul de la Feira a adoptat, în luna iunie 2000, o nouă strategie comună în domeniul politicii în regiunea mediteraneană (conform art.13 din Tratat). Consiliul European de la Nisa, din decembrie 2000, a stabilit ca politica europeană comună în domeniul securităţii şi apărării să devină operaţională în anul 2001, decizie luată la Reuniunea de la Laeken (decembrie 2001).

Dezvoltarea economică a continentului european a permis ca, în ultimii ani, Uniunea Europeană să poată susţine financiar ţări şi regiuni ale lumii, acţiuni de cooperare, asistenţă umanitară şi ajutor pentru reconstrucţie (Uniunea Europeană furnizează aproape 50% din fondurile de ajutor umanitar la nivel mondial, 50% din sprijinul financiar pentru teritoriile palestiniene, 40% din efortul de reconstrucţie din Bosnia etc.). Acest sprijin financiar este însoţit de sprijin politic în acţiunile de menţinere a păcii, de promovare a cooperării internaţionale, democraţiei şi drepturilor omului. Conflictele regionale de la nivel european sau din regiunile din vecinătatea Europei au obligat, de asemenea, Uniunea Europeană să facă faţă unor diverse ameninţări (terorism, crimă organizată, fundamentalism, extremism). Documentele europene menţionau că nevoile de apărare ale Europei s-au schimbat şi s-a decis dotarea cu mijloace proprii pentru gestionarea crizelor şi prevenirea conflictelor.

Cadrul instituţional al politicii externe şi de securitate europene este cel comunitar, realizându-se un echilibru permanent între Consiliul European, Consiliul Uniunii Europene, Parlament, Comisia Europeană, Înaltul Reprezentant pentru Politica Externă şi de Securitate şi statele membre.

Instrumentele politicii externe şi de securitate europene constau în elaborarea unor poziţii comune, a unor acţiuni comune, decizii, declaraţii şi acorduri internaţionale. Strategiile comune sunt decise de Consiliul European, la recomandarea Consiliului Uniunii Europene, în domenii în care statele membre au interese strategice majore. Fiecare strategie precizează obiectivele, durata, mijloacele prin care va fi realizată strategia. Până în prezent au fost adoptate trei strategii comune, referitoare la Rusia, Ucraina şi regiunea mediteraneană. Eficacitatea politicii externe şi de securitate este determinată de coerenţa cu alte politici comunitare şi de procesul decizional la nivel comunitar.

3. Reuniunea de la Laeken - moment de cotitură în politica externă şi de securitate europeană

Reuniunea de la Laeken, din decembrie 2001, a constituit un pas semnificativ pentru o Europă mai democratică, mai deschisă, cu care cetăţenii ei să se identifice. Declaraţia adoptată a marcat intrarea într-o nouă fază a construcţiei Europei, în care Parlamentul European şi parlamentele naţionale vor avea un rol fundamental. Noul proces va fi deschis şi transparent cetăţenilor europeni care vor putea înţelege problemele esenţiale dezbătute: extinderea şi mondializarea care vor dobândi, astfel, legitimitate democratică.

Politica externă şi de securitate europeană a intrat, de asemenea, în temele de dezbatere referitoare la viitorul Europei şi la acest amplu proces vor participa şi ţările candidate. Convenţia va fi cadrul acestei colaborări cu ţările membre ale Uniunii Europene, reprezentând o formă inedită de manifestare a "metodei comunitare" care să întărească eficacitatea şi legitimizarea democratică a politicii europene, inclusiv a politicii externe şi de securitate. 

În Declaraţia de la Laeken se reamintea scopul fundamental al construcţiei europene, acela de a apăra continentul de război şi de a crea o Europă puternică şi unită. La început, comunitatea europeană a fost doar o cooperare economică şi tehnică. Acum douăzeci de ani, se desfăşurau primele alegeri parlamentare europene, iar în ultimii ani a început realizarea unei uniuni politice, sociale, a unei politici externe, de securitate şi de apărare. După o jumătate de secol, Europa a reuşit să aibă relaţii de pace şi colaborare cu marile puteri ale lumii - observa preşedintele Comisiei Europene, Romano Prodi, în raportul "Starea Uniunii", prezentat în faţa Parlamentului European, în 11 decembrie 2001.

Solidaritatea europeană a făcut ca regiunile mai puţin dezvoltate să recupereze din întârzierea lor, iar extinderea reprezintă acum un alt moment fundamental prin care se va depăşi împărţirea artificială a Europei.

În document se arăta că, în mod simultan, Europa se confruntă cu o dublă provocare: una internă şi alta în afara frontierelor sale. Într-un context internaţional marcat de globalizare, Europa va trebui să aibă un nou rol, iar modelul european să constituie o alternativă la mondializarea actuală. Evenimentele din 11 septembrie 2001 au evidenţiat pericolele actuale: fanatismul religios, naţionalismul etnic, rasismul, terorismul ce continuă să fie alimentate de conflicte regionale, sărăcie şi subdezvoltare.

În Declaraţia de la Laeken se afirmă că Europa ar putea avea un rol primordial în noua ordine planetară, rolul unei puteri cu rol stabilizator şi de reper pentru un mare număr de ţări. Europa, ca un continent al valorilor umaniste, al libertăţii, solidarităţii şi diversităţii, respectă cultura celuilalt şi este deschisă tuturor ţărilor care respectă aceste valori fundamentale.

În document se apreciază că după încheierea Războiului Rece, Europa trebuie să-şi asume responsabilităţile guvernării globalizării, împotrivindu-se oricărei forme de violenţă, teroare, fanatism şi să abordeze deschis marile inegalităţi ale lumii contemporane. De asemenea, mondializarea trebuie privită dintr-o perspectivă etică, a solidarităţii şi dezvoltării durabile. Imaginea unei Europe democratice şi angajate în lume corespunde aşteptărilor cetăţenilor ei. Ultimele sondaje arată că europenii doresc ca Uniunea Europeană să aibă un rol mai mare în domeniul justiţiei şi securităţii, în lupta contra criminalităţii transfrontaliere, în stăpânirea migraţiei, în lupta contra sărăciei şi excluderii sociale. Alte probleme globale pe care Europa va încerca să le controleze vor fi cele ale poluării şi securităţii alimentare. Sondajele indică, de asemenea, o preocupare esenţială a cetăţenilor europeni pentru formularea unei politici externe şi de apărare comune mai coerente. Documentul precizează că trebuie reactualizate misiunile Petersberg, că trebuie mai bine integrată cooperarea în domeniul poliţiei şi în domeniul juridic. Aceste probleme care frământă comunitatea europeană impun identificarea noilor provocări şi dezvoltarea unor noi domenii de acţiune.

O altă preocupare este simplificarea instrumentelor de acţiune: distincţia dintre măsuri legislative şi măsuri executive, posibila reducere a celor legislative pentru ameliorarea eficacităţii procesului decizional, mai ales în domeniul politicii externe şi de securitate. Toate aceste probleme vor fi în dezbaterea Convenţiei, care îşi va deschide în curând lucrările.

Concluziile preşedinţiei belgiene, date publicităţii cu prilejul reuniunii de la Laeken din 14-15 decembrie 2001, au subliniat rolul deosebit al Grupului de Lucru Consultativ la Nivel Înalt (Grupul Mandelkern), care a dus la elaborarea unui plan de acţiune concret în primul semestru al anului 2002. Consiliul European a adoptat Declaraţia de operaţionalitate a politicii europene de securitate şi apărare şi Raportul preşedinţiei Uniunii Europene - documente cu semnificaţie majoră pentru coordonarea perioadei următoare.

În urma Conferinţei referitoare la capacităţile militare şi de poliţie, care a avut loc la Bruxelles, la 19 noiembrie 2001, s-a decis întărirea capacităţii de a realiza operaţiuni pentru gestionarea crizelor, finalizarea aranjamentelor cu NATO. Conform acestor decizii, dezvoltarea mijloacelor şi capacităţilor de acţiune vor permite Uniunii Europene să-şi asume operaţiuni din ce în ce mai complexe.

După evenimentele de la 11 septembrie 2001, Uniunea Europeană a afirmat întreaga sa solidaritate cu poporul american şi cu comunitatea internaţională în lupta împotriva terorismului. Planul de acţiune stabilit la 21 septembrie 2001 se derulează conform calendarului fixat. Ajutorul umanitar acordat poporului afgan de europeni va fi în jur de 352 milioane euro, din care 103 milioane vor proveni din bugetul comunitar. Uniunea Europeană a numit, de asemenea, pe Klaus-Peter Klaiber ca reprezentant special pentru Afganistan, sub autoritatea Înaltului Reprezentant pentru Politica Externă şi Securitate Comună.

În perioada următoare, în Balcani, Uniunea Europeană s-a angajat să ajute ţările din regiune mai ales în cadrul Procesului de Stabilizare şi Asociere. Nominalizarea lui Erhard Busek drept coordonator special al Pactului de Stabilitate a contribuit la deschiderea unei noi etape în desfăşurarea intervenţiei europene în zonă.

Uniunea Europeană va contribui la redresarea şi stabilizarea Republicii Macedonia, la punerea în practică a Acordului de la Ohrid. Alegerile din Kosovo au marcat lansarea procesului de stabilizare a acestei zone, conform Rezoluţiei 1244 a Consiliului de Securitate al ONU. Înaltul Reprezentant pentru Politică Externă şi de Securitate Comună a încurajat dialogul între Belgrad şi Podgorica, pentru a găsi o soluţie în problema statutului Muntenegrului, în cadrul Republicii Serbia. 

Referitor la relaţia cu Africa, Reuniunea ministerială euro-africană din octombrie 2001 a reafirmat solidaritatea Uniunii Europene cu continentul african şi adeziunea la dialogul iniţiat la Cairo, în mai 2000. Noul Parteneriat pentru Dezvoltare, iniţiat de Uniunea Europeană cu Africa, va contribui la dezvoltarea continentului, la integrarea drepturilor omului în politicile de dezvoltare ale guvernelor africane. Uniunea Europeană va sprijini în continuare aplicarea acordurilor de la Lusaka şi Arusha, programul naţional pentru dezvoltarea Republicii Congo, ca şi iniţiativele de stabilizare a situaţiei din Zimbabwe.

Relaţia cu Rusia reprezintă, de asemenea, un element esenţial al politicii externe europene, summit-ul de la Bruxelles din 3 octombrie 2001 stabilind direcţii importante ale aplicării Parteneriatului strategic dintre Rusia şi Uniunea Europeană. Obiectivele strategice ale acestui parteneriat sunt: elaborarea conceptului de "spaţiu economic european", mai ales în domeniul energetic şi acţiunile comune din domeniul securităţii. 

 

II. PRIORITĂŢI ALE POLITICII EXTERNE ŞI DE SECURITATE EUROPENE ÎN ACTUALUL CONTEXT INTERNAŢIONAL

 

1. Concluziile preşedinţiei belgiene referitoare la activitatea de politică externă europeană

În Concluziile preşedinţiei Comisiei Europene prezentate la Consiliul European de la Laeken, desfăşurat între 14 şi 15 decembrie 2001, se menţionau ca fiind de mare importanţă adoptarea Declaraţiei de operaţionalitate a politicii europene de securitate şi apărare, ca şi Raportul preşedinţiei. În scopul dezvoltării politicii externe şi de securitate europene şi a capacităţii sale de apărare, atât civile cât şi militare, s-a decis crearea unor structuri care să facă posibilă conducerea operaţiunilor de gestionare a crizelor. Decizia de a utiliza aceste capacităţi va permite Uniunii Europene să-şi asume progresiv, în funcţie de situaţie, mijloace şi capacităţi disponibile. Conferinţa referitoare la capacităţile militare şi de poliţie ce a avut loc la Bruxelles, la 19 noiembrie 2001, a confirmat progrese semnificative în acest domeniu, prin contribuţia unor ţări europene care nu sunt membre NATO, şi a stabilit şi sarcini conform Planului de acţiune european. Pe baza politicii şi programului de exerciţii aprobat, Uniunea Europeană a început să testeze structurile şi procedurile legate de aspectele militare şi civile ale operaţiunilor de gestionare a crizelor pentru a analiza, planifica, conduce operaţiuni specifice misiunilor Petersberg.

Capacitatea europeană a fost întărită prin consultări şi cooperare între Uniunea Europeană şi NATO, cu care se vor stabili în viitor aranjamente de securitate precise. Au fost, de asemenea, realizate angajamente şi cu ceilalţi parteneri, cum ar fi Canada, Rusia şi Ucraina.

Referitor la acţiunile Uniunii Europene desfăşurate după evenimentele din 11 septembrie 2001, s-a menţionat semnarea la Bonn, la 5 decembrie 2001, a acordului legat de situaţia din Afganistan. Uniunea Europeană s-a angajat plenar, alături de întreaga comunitate internaţională, în efortul de a menţine stabilitatea în Afganistan, pe baza rezoluţiilor Consiliului de Securitate al Naţiunilor Unite. La Forţa de menţinere a păcii în Afganistan vor participa şi forţe europene, ceea ce va constitui un semnal puternic al voinţei Europei de a-şi asuma responsabilităţi în domeniul gestionării crizelor la nivel internaţional.

În acest context, o contribuţie importantă va avea şi ajutorul umanitar european acordat poporului afgan, care se ridică la aproape 325 milioane euro, din care 103 milioane provin din bugetul comunitar. Reprezentantul Uniunii Europene în Afganistan, Klaus-Peter Klaiber, aflat sub Autoritatea Înaltului Reprezentant pentru Politică Externă şi Securitate Comună va coordona întreaga acţiune europeană în Afganistan.

Cu privire la evenimentele din Orientul Mijlociu, declaraţia referitoare la situaţia din această regiune, prezentată la Reuniunea de la Laeken a afirmat imperativ nevoia de a pune capăt violenţelor şi de a aplica Rezoluţiile 242 şi 338 ale ONU. Declaraţia menţiona:

· dreptul irevocabil al Israelului de a trăi în pace şi securitate între frontierele naţionale recunoscute;

· constituirea unui stat palestinian viabil, independent şi democratic, ca şi nevoia de a pune capăt ocupării teritoriilor palestiniene;

· pentru a lupta împotriva terorismului, Israelul are nevoie de Autoritatea Palestiniană ca partener de dialog, iar aceasta trebuie să prevină acţiunile teroriste. În acest context, Autoritatea Palestiniană trebuie să desfiinţeze reţelele teroriste ale organizaţiilor Hamas şi Jihadul islamic, să aresteze pe cei vinovaţi de acte teroriste;

· guvernul israelian trebuie să-şi retragă forţele militare şi să oprească execuţiile extramilitare;

· se cere, de asemenea, punerea în aplicare a Planului Tenet de încetare a focului şi a recomandărilor Comitetului Mitchell, pentru a putea relua dialogul politic;

· necesitatea constituirii unui mecanism imparţial de supraveghere care să răspundă intereselor ambelor părţi. Uniunea Europeană şi-a manifestat disponibilitatea de a lua parte activă la acest mecanism, alături de ONU, SUA, Rusia şi ţări arabe;

· Uniunea Europeană acordă o mare importanţă programului de relansare economică pentru teritoriile palestiniene, ca garanţie a păcii.

 

1. Programul Preşedinţiei spaniole a Uniunii Europene în domeniul politicii externe şi de securitate comune

Agenda preşedinţiei spaniole a Uniunii Europene în domeniul politicii externe şi de securitate comună este considerată de comentatorii politici ca foarte ambiţioasă. Printre priorităţile preşedinţiei spaniole se menţionează dinamizarea politicii externe şi de securitate, afirmarea eficacităţii şi transparenţei sale.

În programul preşedinţiei spaniole se precizează că evenimentele din 11 septembrie 2001 au avut un puternic impact asupra regândirii priorităţilor politicii externe şi de securitate europene.

În acest context, o preocupare deosebită se va acorda situaţiei din Orientul Mijlociu, aplicării strategiei în zona mediteraneană şi dezvoltării procesului Barcelona, operaţionalizării politicii europene de securitate şi apărare. Un rol esenţial vor avea relaţiile transatlantice prin actualizarea instrumentelor unei noi agende transatlantice.

O atenţie specială va fi acordată relaţiilor cu India, Pakistan şi Iran, precum şi situaţiei din Afganistan în care Uniunea Europeană s-a implicat în mod semnificativ.

Summit-ul Uniunea Europeană - America Latină şi Caraibe (ALC) va ocupa un loc deosebit în programul preşedinţiei spaniole şi va amplifica parteneriatul cu această zonă a lumii.

În perioada următoare se va direcţiona politica externă a Uniunii Europene în domeniile multilaterale, valorificând mai ales sistemul Naţiunilor Unite în prevenirea conflictelor şi gestionarea crizelor.

Liniile de acţiune prioritare ale noii politici externe şi de securitate europene vor fi:

· controlarea funcţionării noilor structuri declarate operaţionale în decembrie 2001, exersând şi adaptând proceduri de gestionare a crizelor eficiente;

· luarea unor măsuri concrete necesare pentru ca, în 2003, Uniunea Europeană să dispună de capacităţi militare şi civile pentru misiunile de tip Petersberg;

· dezvoltarea relaţiilor cu NATO şi alte ţări europene interesate, cu care să se realizeze o coordonare a acţiunilor şi accesul la capacităţi operaţionale suplimentare sau la resurse deja existente în cadrul Alianţei.

În program se menţionează că, în general, politica externă şi de apărare europeană va evolua în funcţie de situaţia internaţională. Experienţa din Balcani a impulsionat preocupările pentru elaborarea unei politici de securitate comună, pentru consolidarea unui răspuns global al Uniunii Europene la ameninţările teroriste. Preşedinţia spaniolă consideră că atentatele de la 11 septembrie 2001 au determinat o reacţie globală şi imediată în toate domeniile politicii comunitare, mai ales în domeniul politicii externe şi de securitate. Uniunea Europeană a declarat că terorismul reprezintă o provocare majoră pentru Europa, o ameninţare pentru securitatea şi stabilitatea lumii. În acest context, întreaga activitate va fi accelerată, se vor lua măsuri pentru creşterea cooperării în interiorul Uniunii Europene şi pe plan internaţional.

În Orientul Mijlociu, spirala violenţei declanşată la 11 septembrie 2001 a dus la suspendarea negocierilor de pace. Preşedinţia spaniolă îşi propune ca, împreună cu ceilalţi actori internaţionali, să facă toate eforturile pentru a restabili un nivel minimal al păcii, care să permită reluarea negocierilor de fond între părţi, într-un climat favorabil.

Relaţiile cu SUA se vor desfăşura pe baza Noii agende transatlantice, menite a simplifica mecanismul intern de colaborare şi eficacitatea sa. Cooperarea în probleme de interes mutual va fi amplificată, căutându-se noi oportunităţi de comerţ şi investiţii.

Preşedinţia spaniolă a Uniunii Europene va continua să dezvolte potenţialul politic, economic şi comercial al Acordului de cooperare şi colaborare cu Rusia. În acest sens, o atenţie deosebită va fi acordată cooperării în domeniul securităţii europene şi pregătirii Planului de acţiune conform unei strategii comune în domeniu. Crearea unui spaţiu economic comun va fi favorizată de posibila intrare a Rusiei în OMC, de colaborarea în lupta împotriva crimei organizate.

Referitor la colaborarea euro-mediteraneană, preşedinţia spaniolă a precizat că aceasta va fi una din priorităţile programului său. O atenţie deosebită va fi acordată parteneriatului politic şi de securitate, încercând să se deschidă o nouă etapă în Procesul Barcelona. Integrarea economică a ţărilor mediteraneene va fi facilitată de constituirea zonei de liber schimb euro-mediteraneană. În acelaşi timp, se va încerca să se aplice numeroasele programe pe plan social, cultural şi umanitar şi programele regionale în domeniul justiţiei şi afacerilor interne.

A V-a Conferinţă euro-mediteraneană, care va avea loc la Valencia în aprilie 2002, va aprofunda parteneriatul strategic în toate domeniile, punând accent pe relaţiile economice din ţările din zona mediteraneană.

În Africa, Uniunea Europeană va fi interesată mai ales de lupta împotriva sărăciei, de intervenţiile în domeniul sănătăţii şi educaţiei. Uniunea Europeană va încerca să realizeze o coordonare cu programele ONU "Educaţie pentru toţi" şi va susţine "Programul de acţiune de luptă contra bolilor transmisibile". Uniunea Europeană va acorda prioritate procesului de schimbare politică şi socială şi prevenirii conflictelor pe continentul african, realizând un studiu asupra consolidării democraţiei, statului de drept şi promovării drepturilor omului.

În noul context internaţional, Asia va reprezenta pentru Europa un interes deosebit, realizându-se în perioada următoare contacte diplomatice la nivel înalt. Un loc aparte va avea Planul de Acţiune pentru Japonia.

3. Parteneriatul euro-mediteranean (Procesul de la Barcelona)

Parteneriatul euro-mediteranean, numit şi "Procesul de la Barcelona", a constituit o schimbare şi o nouă şansă relansării relaţiilor între Nord şi Sud. Numeroasele interacţiuni din domeniul comercial, al migraţiei, securităţii, terorismului sau protecţiei mediului au determinat Uniunea Europeană să răspundă în comun cu ţările mediteraneene la amplele provocări ale globalizării. În 1994, Consiliul European de la Corfu a pus bazele unei noi politici în zonă, prin Declaraţia de la Barcelona, care stabilea:

· parteneriatul euro-mediteranean va reprezenta o politică globală pe termen lung, între parteneri egali, care împărtăşesc principii comune în domeniile respectării drepturilor omului, democraţiei şi în domeniile social, politic, cultural. În centrul cooperării se va afla obiectivul realizării unei economii de piaţă, printr-o cooperare economică şi financiară intensă;

· întărirea cooperării regionale, sprijinind integrarea Sud-Sud prin acţiuni bilaterale şi dialog între ţările din zona sudică;

· programul MEDA va asigura finanţarea parteneriatului euro-mediteranean. Programul oferea un suport financiar şi tehnic, stabilea măsuri care să permită realizarea reformei economice şi sociale (programul MEDA s-a alăturat programelor Phare şi Tacis);

Prin acest parteneriat, Uniunea Europeană confirma dorinţa de a dezvolta relaţiile cu ţările din bazinul mediteranean care deveneau astfel o zonă a cooperării garantând pacea, securitatea, stabilitatea şi bunăstarea într-o regiune marcată, de-a lungul timpului, de conflicte majore.

Relaţiile cu Israelul s-au întemeiat pe un acord, semnat în 1997, pe reciprocitate şi interes comun. Noile acorduri de parteneriat cu Tunisia, Maroc, Egipt şi Algeria au pus bazele unor noi relaţii între Uniunea Europeană şi aceste ţări. Cipru, Malta şi Turcia, ţări candidate la aderare, sunt sprijinite de Uniunea Europeană în procesul negocierii.

Declaraţia de la Barcelona, din 1995, a fost urmată de decizia Consiliului European de lansare a Programului MEDA, amendată în noiembrie 2000, programul ulterior numindu-se MEDA II. Finanţarea programului s-a făcut pe baza elaborării unei strategii pe perioada 2000-2006, iar indicatorii programului, atât la nivel naţional, cât şi regional, au fost stabiliţi, în fiecare an, în colaborare cu Banca Europeană de Investiţii.

Cooperarea bilaterală din cadrul programului urmăreşte:

· sprijinirea tranziţiei economice, menite a asigura o economie liberă, de piaţă, competitivă, capabilă să asigure creşterea economică;

· stabilirea unor politici sociale capabile să acopere costurile sociale produse de tranziţie. Printre programele finanţate de MEDA se menţionează programul din Maroc, Tunisia, Iordania de restructurare a economiei; crearea fondului social pentru locuri de muncă în Egipt; programul pentru dezvoltare rurală din Maroc; programul din domeniul educaţiei în Turcia. Sunt în curs de desfăşurare programe de administrare a resurselor de apă în Egipt, Liban, Iordania, Autoritatea Palestiniană, Maroc şi programele de modernizare a liniilor de transport aeriene în Algeria şi Tunisia.

Cooperarea regională vizează mai ales domeniile politic şi de securitate şi se desfăşoară pe trei nivele: economic, social şi cultural. În acest scop, sunt finanţate institute de studii şi cercetări, iar în domeniul audiovizual este în curs de desfăşurare programul Euromed Audiovisual. De programul MEDA pot beneficia autorităţile locale, regionale, agenţiile publice, operatori privaţi, cooperative, asociaţii şi fundaţii non-guvernamentale.

La ultima Conferinţă ministerială EUROMED, care a avut loc la Bruxelles, la 5 noiembrie 2001, Înaltul Reprezentant pentru Politică Externă şi Securitate Comună, Javier Solana, a abordat problema viitorului Procesului Barcelona ţinând cont de noile schimbări pe plan internaţional.

În noul context, principalele obiective vor fi: realizarea unui nou dialog politic prin consultări la nivel instituţional care să realizeze cooperarea politică şi prin dialogul cu societatea civilă din ţările zonei mediteraneene. Înaltul demnitar european a arătat că o preocupare deosebită este situaţia din Orientul Mijlociu care trebuie rezolvată pe cale paşnică, prin restabilirea încrederii, prin înfiinţarea unui stat palestinian şi asigurarea securităţii Israelului în toată regiunea, prin cooperare regională care să răspundă provocărilor timpului. În intervenţia sa, Javier Solana a subliniat că dialogul informal cu diferitele medii din societăţile mediteraneene ar putea contribui la înţelegerea profundelor schimbări prin care trece Uniunea Europeană, dar şi la perceperea adecvată a aşteptărilor partenerilor din Sud. 

Un rol deosebit îl are întărirea relaţiilor între popoare - pilon important al Procesului de la Barcelona. Înaltul demnitar european a ţinut să precizeze că lupta împotriva terorismului nu este un război împotriva unui popor sau a unei religii, acte teroriste existând în orice ţară. Se consideră că această capcană trebuie evitată prin valorizarea a ceea ce aceste popoare au în comun, prin întărirea dialogului între civilizaţii.

Conform poziţiei Comisiei Europene, parteneriatul euro-mediteranean trebuie relansat în scopul constituirii unei noi pieţe comune în zonă, a unui spaţiu euro-mediteranean de securitate, de libertate şi dezvoltare echilibrată. Măsurile de restructurare a politicii europene în zona mediteraneană vor fi luate în legătură cu:

· reforma structurilor şi metodelor de lucru prin constituirea unei structuri permanente de coordonare şi decizie;

· nevoia de a răspunde nevoilor extrem de heterogene ale regiunilor, ceea ce impune iniţiative de cooperare subregională;

· crearea unei bănci de dezvoltare pentru Mediterana, cu eventuala participare a Băncii Europene de Investiţii care să fie un instrument de investiţii şi dezvoltare;

· crearea unui Observator comun care să centralizeze informaţiile şi datele statistice referitoare la piaţa muncii şi la migraţia în zona mediteraneană.

Conform viziunii europene, colaborarea între Europa şi ţările mediteraneene nu va fi exclusiv economică şi politică, fiind lansat şi un vast program de dialog cultural în Mediterana. Vor fi finanţate noi proiecte în cadrul programului MEDA care vor permite organizarea unor întâlniri şi schimburi între universităţi, studenţi, jurnalişti, responsabili religioşi şi reprezentanţi ai unor organizaţii non-guvernamentale.

Alt obiectiv major al parteneriatului euro-mediteranean este consolidarea parteneriatului economic pentru a putea evita efectele globalizării şi pentru a putea gestiona mai bine schimbările din lumea contemporană. Conform Declaraţiei de la Agadir, semnată în mai 2000, un accent deosebit trebuie pus pe cooperarea multilaterală. În concluzie, se poate afirma că "mai multă cooperare, mai multă înţelegere şi mai multe schimburi" sunt coordonatele noii viziuni referitoare la Procesul de la Barcelona.

Conform documentelor europene, noua politică euro-mediteraneană se va insera într-o politică mai vastă, vizând un arc de mare amploare care să cuprindă şi ceilalţi vecini ai Europei (Rusia, Ucraina) în cadrul unei politici europene de vecinătate, cu obiective, instituţii şi mijloace proprii. Obiectivul general al politicii europene este acela de a construi un arc de stabilitate la porţile Europei.

4. Noi aspecte ale parteneriatelor strategice cu Rusia şi Ucraina

După evenimentele din 11 septembrie 2001, relaţia Uniunii Europene cu Rusia va trebui redefinită, având în vedere că Rusia a efectuat cea mai spectaculoasă schimbare de atitudine politică la nivel internaţional.

În prim plan se află cooperarea Rusiei cu structurile de securitate în curs de constituire şi crearea unei zone economice comune cu Uniunea Europeană.

În acest amplu proces de reordonare a ierarhiei europene, Rusia va avea un rol nou care obligă la regândirea strategiei Uniunii Europene faţă de Rusia. 

Acordul de colaborare şi cooperare dintre Rusia şi Uniunea Europeană va fi dezvoltat în viitor ca bază a asigurării stabilităţii şi securităţii şi va pregăti Planul de lucru pentru o strategie comună în acest domeniu.

Din punct de vedere instituţional, summit-ul Uniunea Europeană-Rusia ce va avea loc la Moscova şi Consiliul de cooperare vor aborda problemele majore aflate în discuţie: constituirea unui spaţiu economic comun european, intrarea Rusiei în Organizaţia Mondială a Comerţului, consecinţele extinderii Uniunii Europene asupra regiunii Kaliningrad, cooperarea în domeniul justiţiei şi afacerilor interne, mai ales în lupta împotriva crimei organizate.

Unul din cele trei parteneriate strategice pe care Uniunea Europeană le-a pus în acţiune în zonele de interes major este cel cu Rusia, iar abordările teoretice recente, la nivel european, abordează rolul Rusiei în noul context internaţional.

Parteneriatul cu Rusia se întemeiază pe valorile comune împărtăşite, pe dialog susţinut şi pe progrese în domenii de interes comun (energie, aviaţie, mediu). Un rol deosebit în finalitatea proiectelor viitoare de colaborare cu Rusia va avea Banca Europeană de Investiţii.

Situaţia din Cecenia reprezintă un interes deosebit pentru Europa: găsirea unei soluţii politice a conflictului. Încă de la summit-ul Uniunea Europeană-Rusia, din 15 iunie 2001, s-a creat Grupul de asistenţă al OSCE care a acţionat în Cecenia cu rezultate deosebite.

Încă din 1994, Consiliul European de la Corfu a pus bazele parteneriatului cu Ucraina, menit a întări cooperarea multilaterală cu această ţară ce are o poziţie strategică deosebită. Uniunea Europeană a acordat un sprijin semnificativ procesului de reformă economică şi politică în Ucraina.

Un obiectiv major al politicii Uniunii Europene a fost formularea unei politici globale referitoare la Ucraina, utilizând instrumente multiple de cooperare, în scopul susţinerii stabilităţii regionale şi internaţionale.

Cooperarea Europei cu Rusia şi Ucraina reprezintă un element esenţial în noul context internaţional, când se stabileşte un nou sistem global de securitate având ca pilon important nucleul euro-asiatic.

La nivel european are loc o regândire teoretică amplă şi inedită a strategiei faţă de aceste zone de interes deosebit.

 

III. NOI TEME DE REFLECŢIE LA NIVEL EUROPEAN

 

1. Un sistem mondial de securitate, prosperitate şi dezvoltare

Majoritatea oamenilor politici europeni au considerat că atentatele din 11 septembrie 2001 vor avea un efect pe termen lung asupra relaţiilor internaţionale şi constituie o provocare majoră pentru Uniunea Europeană Ca element fundamental al acestei noi situaţii internaţionale, lupta contra terorismului determină accelerarea construcţiei europene, mobilizarea unor instrumente specifice, cum ar fi: controlul fluxurilor financiare, protecţia bazelor de date, identificarea suspecţilor, securizarea transporturilor aeriene, controlul traficului de arme etc., ceea ce a impus ca lupta contra terorismului să se sprijine, de asemenea, pe eforturile ţărilor de a împărtăşi valorile toleranţei şi ale democraţiei.

În noul context internaţional, Uniunea Europeană a optat pentru solidaritatea cu SUA în lupta împotriva terorismului, dar a încercat să promoveze şi o viziune proprie, "multilaterală şi solidară asupra politicii", aşa cum afirma preşedintele Comisiei Europene, Romano Prodi.

Importantă în această abordare este opţiunea politică faţă de ţările sărace, iar lupta contra terorismului cere Uniunii Europene angajarea în stabilizarea conflictelor regionale. Din perspectivă europeană, un mijloc eficient ar fi realizarea unui sistem mondial echitabil de securitate, prosperitate şi dezvoltare durabilă. Uniunea Europeană ar trebui să utilizeze instrumentele de prevenire a crizelor şi nu atât mijloacele de represiune. Un rol deosebit poate avea dialogul aprofundat cu ţările şi regiunile lumii în care se dezvoltă terorismul. Ca putere globală, Uniunea Europeană poate face apel la întreaga paletă de instrumente politice, diplomatice, comerciale de cooperare şi dezvoltare pentru a putea limita terorismul.

Conform opiniei lui Louis Michel, un pericol deosebit îl reprezintă fobia care ar putea marca societăţile democratice şi le-ar pune în pericol.

În acest context, o preocupare majoră va fi creşterea rolului politic al Europei, în condiţiile în care se manifestă astăzi şi reacţii contrare procesului integrării europene: indiferenţă, neînţelegere a proiectului european, exprimate în manifestări ale xenofobiei, intoleranţei. Conform politicienilor, aceste atitudini prezintă un risc deosebit. Generaţiile actuale au uitat ororile războiului şi faptul că Europa unită înseamnă pace, în primul rând. Atentatele din 11 septembrie 2001 - afirma Louis Michel - fac oportun ca valorile Europei să fie reafirmate în scopul păstrării securităţii şi păcii pe continent. La fel de necesară este o introspecţie, o analiză a aşteptărilor, atitudinilor contradictorii ale cetăţenilor europeni: pe de o parte, dorinţa integrării în domenii precise, pe de altă parte, rezerve manifestate în referendumuri precum cel din Irlanda. Cert este că după extindere, Europa va deveni o piaţă de 500 milioane de consumatori, ceea ce va determina o influenţă economică financiară, politică şi culturală. 

În opinia lui Louis Michel, modelul european va face din Europa un actor global în contextul mondializării, care va desfăşura un "soft power" specific, un dinamism flexibil ce va viza păstrarea calităţii vieţii şi consecinţele umane ale dezvoltării.

Ultimele evenimente au demonstrat că manifestarea opiniei publice internaţionale va duce la afirmarea unei societăţi civile la nivel mondial, necesară elaborării unor strategii adecvate în actualul context internaţional. Mondializarea economică şi tehnologică are nevoie şi de un spaţiu politic global, capabil a umaniza mondializarea şi de a apăra interesele cetăţenilor. Acest spaţiu se poate construi numai printr-un dialog politic între principalele zone geografice ale planetei - concluziona diplomatul belgian.

2. Nevoia constituirii unui arc de stabilitate în vecinătatea Europei

După evenimentele de la 11 septembrie 2001, în prim-planul politicii externe europene a intrat problema stabilităţii şi securităţii pe continent. Europa nu va putea contribui la pacea şi stabilitatea lumii dacă nu va reuşi să aibă o singură voce, unitară - afirma preşedintele Comisiei Europene, Romano Prodi, iar acest proces se află la început şi a cunoscut numeroase dificultăţi. De aceea, el impune o abordare realistă, critică, mai ales pentru că experienţa arată că, ori de câte ori acţiunea europeană nu a fost unitară, eficacitatea ei a fost limitată. Experienţa Uniunii Europene în Balcani constituie un exemplu pozitiv de colaborare cu multe instituţii internaţionale. Procesul de stabilizare şi asociere şi Pactul de stabilitate au constituit încercări de a pune în aplicare o strategie europeană comună pe termen lung, în Balcani. Agenţia europeană de reconstrucţie este considerată un succes şi va sprijini în continuare cooperarea regională, dovedind că este posibilă cooperarea într-un proiect comun european.

Una din problemele legate de consolidarea proiectului european este aceea de a se exprima într-o voce unitară în domeniul politicii externe.

În discursul referitor la Starea Uniunii, din 11 decembrie 2001, preşedintele Comisiei Europene, Romano Prodi, menţiona, ca mari realizări, articularea unui spaţiu comun european în domeniul justiţiei, securităţii şi politicii externe, având ca priorităţi combaterea terorismului şi crimei organizate, pentru a asigura securitatea cetăţenilor europeni. În acest sens, extinderea în vederea unificării Marii Europe necesită constituirea unui arc de stabilitate, mergând de la Rusia, Ucraina până la Mediterana. Evenimentele de la 11 septembrie 2001 au proiectat lumea într-o dimensiune nouă, necunoscută, periculoasă, principala provocare a acestui secol - menţiona preşedintele Comisiei Europene, Romano Prodi - fiind raporturile dintre Nord şi Sud.

Până la Reuniunea de la Valencia, din aprilie 2002, Comisia Europeană va urmări îmbunătăţirea parteneriatului euro-mediteranean, mai ales în domeniul educaţiei şi culturii, stimulării investiţiilor, întăririi rolului Uniunii Europene în Orientul Mijlociu. Raporturile Nord-Sud deschid vaste perspective de colaborare, dar conţin şi potenţial de conflict.

La început de secol, în căutarea unui nou echilibru multipolar, Europa poate juca un rol mondial important, poate fi un element esenţial al echilibrului mondial. Prin experienţa şi istoria sa - o experienţă politică a integrării sub semnul democraţiei şi o experienţă culturală a respectului diversităţii - Europa ar putea dialoga cu ţările ce caută stabilitate şi căile unei dezvoltări durabile.

Într-o "nouă ordine europeană", identificarea zonelor de cooperare şi de conflict este esenţială pentru elaborarea unei strategii europene de securitate adecvate şi eficiente.

Parteneriatele strategice dintre Uniunea Europeană, SUA şi Rusia s-au întărit şi accelerat în ultima perioadă, datorită atitudinii active a Rusiei, dar şi a răspunsului european.

La fel de active sunt relaţiile de cooperare în zona nordică a Europei, în zona central-europeană, în zona Mării Negre, ceea ce confirmă opţiunea Europei pentru construirea securităţii prin ample parteneriate de dezvoltare şi securitate cu zonele din vecinătatea ei.

3. Opţiuni pentru pace

Într-o conferinţă care a avut loc la Rimini, în Italia, pe 21 octombrie 2001, Înaltul Reprezentant pentru Politică Externă şi Securitate Comună, Javier Solana, a abordat tema "opţiunilor pentru pace". Conferinţa intitulată "Foc şi Cristal", susţinută în faţa mediilor academice, a subliniat preocuparea majoră a omenirii, după evenimentele din 11 septembrie 2001: menţinerea păcii şi securităţii în lume.

Înaltul demnitar a menţionat că acest obiectiv impune regândirea întregii strategii de securitate de care depind, de fapt, opţiunile pentru pace.

Analizând coordonatele noului context internaţional, s-a arătat că principalele schimbări care au intervenit pe plan mondial îl reprezintă schimbarea protagoniştilor conflictelor. Dacă până acum problema suveranităţii naţionale, a identităţii etnice şi religioase reprezenta principala sursă de conflict, ca simboluri ale identităţii, astăzi în arena internaţională a intrat un protagonist fără identitate precisă: terorismul. În prezent, principalele cauze ale conflictului sunt cele de ordin politic şi economic. În multe state ale lumii, instituţiile politice, democratice nu funcţionează, adâncindu-se distanţa faţă de aşteptările popoarelor. Rupturii de ordin politic i se adaugă decalajele economice care produc frustrări puternice aflate la baza multor conflicte - a subliniat Javier Solana în discursul său.

De asemenea, protagoniştii conflictelor dispun de arme neconvenţionale. Grupuri de guerilla, mercenari pot fi finanţate din umbră, fiind dificil de identificat duşmanul real. Armele şi acţiunile întreprinse sunt adeseori neconvenţionale, folosindu-se sabotaje sau acte teroriste, arme chimice sau biologice. Teroriştii nu cunosc şi nu respectă legile internaţionale referitoare la război şi nici convenţiile cu caracter umanitar. Adesea, protagoniştii conflictului elaborează strategii sofisticate, pe termen lung, aşa cum a fost cazul atacurilor din 11 septembrie, beneficiind de avantajele "satului global".

O altă problemă pusă în discuţie de conflictele actuale este aceea a distanţei de zonele de conflict care face dificilă abordarea cauzelor multiple ale conflictelor, cunoaşterea reală, obiectivă a situaţiei social-politice specifice.

Din punct de vedere istoric, problema care se pune este aceea a opţiunilor care trebuie făcute în faţa acestor provocări şi cum trebuie schimbată strategia de acţiune, observa Javier Solana. Cauzele conflictelor fiind atât de complexe, este nevoie de o abordare inventivă, de răspunsuri noi. Răspunsul de tip militar este unul din aceste răspunsuri, dar el trebuie completat cu cele de ordin judiciar, financiar, informaţional. Prevenirea conflictelor depinde astăzi de capacitatea de cunoaştere şi inventivitate, elemente componente esenţiale ale strategiei de securitate.

Înaltul Reprezentant pentru Politică Externă şi Securitate Comună avertiza, de asemenea, că dacă multe din cauzele conflictelor sunt legate de inegalitatea dezvoltării statelor, una din cheile opţiunilor pentru pace este asistarea acestor state în procesul propriilor reconstrucţii. În acest context, Uniunea Europeană a desfăşurat numeroase programe pentru dezvoltare în multe părţi ale planetei. Violenţa are la bază frustrarea, iar cine nu are nimic, nu riscă nimic şi poate lua arma. Acest lucru a fost înţeles de mult de europeni, iar astăzi este mai actual ca oricând - a subliniat Javier Solana.

Cooperarea regională, prosperitatea obţinută la nivel regional pot constitui elemente ale prevenirii conflictelor. Uniunea Europeană apare, din această perspectivă, un exemplu de cooperare regională de succes, care a avut ca scop atenuarea diferenţelor din interior, realizarea dialogului prin cooperare şi respectarea valorilor democraţiei, sublinia înaltul demnitar european.

Acest model de construcţie şi cooperare ar putea fi extins şi, actualmente, Uniunea Europeană întreţine relaţii de cooperare cu toate regiunile lumii, întreaga sa politică întemeindu-se pe conceptul de angajare.

Angajamentul în realităţile lumii contemporane reprezintă, deci, altă cheie a prevenirii conflictelor şi stă la baza toleranţei. "Toleranţa începe acasă" - avertiza Javier Solana - mai ales în societăţile multiculturale, dar există valori comune fundamentale care, fiind împărtăşite, pot duce la depăşirea deosebirilor etnice şi religioase. În acest sens, recentele evenimente au demonstrat că dialogul cu lumea arabă este o prioritate. Din această perspectivă, parteneriatul euro-mediteranean are o semnificaţie deosebită pentru Uniunea Europeană. Dincolo de relaţiile instituţionale, economice, parteneriatul euro-mediteranean demonstrează că relaţiile culturale, religioase, parlamentare "pot trece" Marea Mediterană.

În noul context internaţional, un rol deosebit de important va avea în continuare Organizaţia Naţiunilor Unite, ca instituţie neutră care deţine multiple mijloace de prevenire a conflictelor, de menţinere şi consolidare a păcii. Ca instituţie capabilă a cuprinde diversitatea extraordinară a lumii contemporane, Naţiunile Unite vor putea câştiga din ce în ce mai mare credibilitate, observa demnitarul european.

În abordarea problemei căilor, soluţiilor de pace, din păcate, a reamintit Javier Solana, este încă actual şi dictonul conform căruia dacă vrei pacea, trebuie să te pregăteşti de război. 

Pe plan european, domeniul militar va trebui să se modifice radical pentru a face faţă schimbărilor atât la nivel tehnic, cât şi conceptual, solicitând imaginaţia şi versatilitatea conducătorilor politici şi militari. Evenimentele din 11 septembrie au arătat că este nevoie de o regândire a strategiei de securitate. Uniunea Europeană însăşi încearcă să-şi stabilească priorităţile şi obiectivele în domeniul politicii externe şi de securitate în funcţie de aceste schimbări majore. La început de mileniu, pacea şi securitatea constituie o preocupare majoră mai ales când, deocamdată, pacifismul nu este încă o opţiune, afirma în încheierea discursului său Javier Solana. În acest scop, Uniunea Europeană va urmări să-şi mărească capacitatea de apărare, să ducă o politică în favoarea menţinerii securităţii şi stabilităţii prin gestionarea crizelor care-i afectează interesele.

1. Bazele sociale ale politicii europene de securitate şi apărare

Într-un alt discurs al Înaltului Reprezentant pentru Politică Externă şi Securitate Comună, Javier Solana, intitulat "Bazele sociale ale politicii europene de securitate şi apărare" - se sublinia că ultima jumătate a secolului XX a adus schimbări fundamentale pe continentul european, mai ales reunificarea acestuia, după încetarea Războiului Rece. Impactul globalizării şi comunicării de tip modern a făcut ca multe dintre tragediile lumii să fie cunoscute de europeni şi să-i determine să iasă din lumea lor de confort şi prosperitate, să-şi identifice nevoile lor fundamentale de securitate într-un mediu internaţional complex şi în plină schimbare.

Înaltul demnitar european sublinia că în abordarea strategică a securităţii trebuie ţinut cont de faptul că securitatea operează la mai multe nivele şi că nu este posibilă asigurarea securităţii individuale dacă există insecuritate la nivel social. Cheia securităţii este instabilitatea care nu poate fi separată de condiţiile de viaţă ale oamenilor, mai ales de fenomenul marginalizării sociale, sărăciei. Securitatea depinde de dezvoltare, de respectarea drepturilor omului, de oportunităţile de integrare pe care oamenii le au la nivel social, sublinia Javier Solana.

În acest context, Europa trebuie să asigure propria securitate, să-şi promoveze propriile valori şi interese, să răspundă şi provocărilor globalizării. În acelaşi timp, un rol important are prevenirea conflictelor, acordarea atenţiei cuvenite factorilor, cauzelor de ordin civil, sublinia înaltul demnitar european. Datele recentului Eurobarometru arată că politica europeană de securitate este foarte populară şi exprimă preocuparea cetăţenilor europeni pentru rezolvarea marilor probleme ale lumii.

Uniunea Europeană a dovedit acest lucru prin asistenţa umanitară pe care a acordat-o şi prin intensa participare la misiunile de menţinere a păcii în lumea întreagă. Înaltul demnitar european concluziona că Europa are o datorie de a asigura pacea şi prosperitatea şi celorlalte ţări ale lumii.

